Projektas

LIETUVOS RESPUBLIKOS SEIMAS

NUTARIMAS

DĖL LIETUVOS RESPUBLIKOS SEIMO 2021 M. GEGUŽĖS 13 D. NUTARIMO NR. XIV-315 „DĖL 2026 METŲ PASKELBIMO ŽEMAIČIŲ VYSKUPO MOTIEJAUS KAZIMIERO VALANČIAUS, LIETUVOS RADIJO IR LIETUVOS HELSINKIO GRUPĖS METAIS“

pakeitimo

2025 m. kovo d. Nr.

Vilnius

Lietuvos Respublikos Seimas nutaria:

1 straipsnis.

Pakeisti Lietuvos Respublikos Seimo 2021 m. gegužės 13 d. nutarimą Nr. XIV-315 „Dėl 2026 metų paskelbimo Žemaičių vyskupo Motiejaus Kazimiero Valančiaus, Lietuvos radijo ir Lietuvos Helsinkio grupės metais“ ir jį išdėstyti nauja redakcija:

„LIETUVOS RESPUBLIKOS SEIMAS

NUTARIMAS

DĖL 2026 METŲ PASKELBIMO ŽEMAIČIŲ VYSKUPO MOTIEJAUS KAZIMIERO VALANČIAUS, LIETUVOS RADIJO, LIETUVOS HELSINKIO GRUPĖS IR BALIO GAJAUSKO METAIS

Lietuvos Respublikos Seimas, vadovaudamasis Lietuvos Respublikos Seimo 2017 m. gruodžio 21 d. nutarimo Nr. XIII-975 „Dėl atmintinų metų skelbimo tvarkos“ 1 straipsniu,

atsižvelgdamas į istorinės, politinės, sociokultūrinės atminties išsaugojimo svarbą ir valstybei svarbių įvykių, asmenybių, sukakčių atmintinus minėjimus 2026 metais;

primindamas, kad 1801 m. vasario 16 d. gimė Žemaičių vyskupas, švietėjas, rašytojas, blaivybės sąjūdžio organizatoriaus Motiejus Kazimieras Valančius, kuris yra viena svarbiausių XIX a. vidurio Lietuvos religinio, kultūrinio, visuomeninio ir politinio gyvenimo asmenybių, įnešusių reikšmingą indėlį į Lietuvos mokslo raidą, švietimo ir kultūros puoselėjimą, ir 2026 metais minimos Motiejaus Kazimiero Valančiaus 225-osios gimimo metinės;

įvertindamas tai, kad 1926 m. birželio 12 d. pirmą kartą Kaune buvo pradėtas transliuoti Lietuvos radijas, kuris liudijo Lietuvos visuomenės modernėjimą, paskatino žiniasklaidos bei technologijų vystymąsi ir per šimtą metų neprarado savo aktualumo ir svarbos, ir 2026 metais minimas Lietuvos radijo 100-metis;

atkreipdamas dėmesį į tai, kad 1976 m. lapkričio 25 d. buvo įsteigta Lietuvos disidentų organizacija Lietuvos Helsinkio grupė (oficialius pavadinimas – Helsinkio susitarimų vykdymui remti Lietuvos visuomeninė grupė), kuri, nepaisydama okupacinio režimo Lietuvoje represijų, sugebėjo veikti viešai, aktyviai gynė žmogaus teises, reikšmingai prisidėjo prie Sovietų Sąjungos nusikaltimų viešinimo, informuodama laisvąjį pasaulį apie komunistinio režimo vykdytus žmogaus teisių pažeidimus, ir 2026 metais minimos Lietuvos Helsinkio grupės įkūrimo 50-osios metinės, kartu pažymint ir įvertinant Lietuvos disidentinio judėjimo svarbą;

pabrėždamas tai, kad 1926 m. vasario 24 d. gimė Balys Gajauskas – kovotojas prieš sovietų okupaciją, politinis kalinys, net 37 metus kalintas sovietų ypatingojo režimo lageriuose ir kalėjimuose, Lietuvos Nepriklausomybės Akto signataras, Aukščiausiosios Tarybos-Atkuriamojo Seimo deputatas, 1992 m. Lietuvos Respublikos saugumo tarnybos generalinis direktorius, 1992–1996 metų kadencijos Seimo narys, 1989–1997 m. ėjęs Lietuvos politinių kalinių ir tremtinių sąjungos prezidento pareigas, ir 2026 metais minimos Balio Gajausko 100-osios gimimo metinės;

siekdamas pažymėti Žemaičių vyskupo Motiejaus Kazimiero Valančiaus 225-ąsias gimimo metines, Lietuvos radijo 100-metį ir Lietuvos Helsinkio grupės įkūrimo 50-ąsias ir Balio Gajausko 100-ąsias metines, nutaria:

1 straipsnis.

Paskelbti 2026 metus:

1) Žemaičių vyskupo Motiejaus Kazimiero Valančiaus metais;

2) Lietuvos radijo metais;

3) Lietuvos Helsinkio grupės ir Balio Gajausko metais.

2 straipsnis.

Pasiūlyti Lietuvos Respublikos Vyriausybei:

1) iki 2025 m. birželio 1 d. parengti Žemaičių vyskupo Motiejaus Kazimiero Valančiaus, Lietuvos radijo, Lietuvos Helsinkio grupės ir Balio Gajausko metų minėjimų programas ir jas patvirtinti;

2) 2026 metų valstybės biudžete numatyti lėšų Vyriausybės patvirtintoms Žemaičių vyskupo Motiejaus Kazimiero Valančiaus, Lietuvos radijo, Lietuvos Helsinkio grupės ir Balio Gajausko metų programoms įgyvendinti.“

Seimo Pirmininkas

Teikia